C 311/24

Objava zahtjeva za registraciju naziva u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2021/C 311/08)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1) u roku od tri mjeseca od dana ove objave.

JEDINSTVENI DOKUMENT

„ALHO DA GRACIOSA”

EU br.: PGI-PT-02605 – 11. svibnja 2020..

ZOI ( ) ZOZP (X)

1. Naziv [ZOI-ja ili ZOZP-a]

„Alho da Graciosa”

2. Država članica ili treća zemlja

Portugal

3. Opis poljoprivrednog ili prehrambenog proizvoda

3.1. Vrsta proizvoda

Razred 1.6. Voće, povrće i žitarice, u prirodnom stanju ili prerađeni

3.2. Opis proizvoda na koji se odnosi naziv iz točke 1.

„Alho da Graciosa” češnjak je vrste Allium sativum L. koji se prezentira kao sušene lukovice, pojedinačne ili u pletenicama, koje oguljene imaju promjer najmanje 3 cm.

Lukovice su ovalne i omotane različitim slojevima bijele vanjske kožice koja se lako uklanja, a sastoje se od češnjeva čvrste, glatke teksture obloženih crvenkasto-ružičastom kožicom.

Kad je riječ o mirisu, češnjevi „Alho da Graciosa” odlikuju se aromom srednje niskog intenziteta, čak i nezgnječeni.

Češnjak „Alho da Graciosa” ima intenzivan, vrlo ugodan okus te blag naknadni okus.

Važni aspekti njegova kemijskog sastava visoka je razina cinka (više od 7 mg/kg), željeza (više od 8 mg/kg), magnezija (više od 170 mg/kg) i alicina (više od 3 500 mg/kg), što češnjaku „Alho da Graciosa” daje svojstva konzervansa.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

—

3.4. Posebni proizvodni postupci koji se moraju provesti na određenom zemljopisnom području

Svi proizvodni postupci (odabir najboljih češnjeva za sadnju, uzgoj i žetva).

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

—

3.6. Posebna pravila za označivanje proizvoda na koji se odnosi registrirani naziv

—

4. Sažeta definicija zemljopisnog područja

Otok Graciosa u Azorskom otočju.

5. Povezanost sa zemljopisnim područjem

Povezanost se temelji na posebnim obilježjima i kvalitetama češnjaka „Alho da Graciosa”.

Kad je riječ o njegovu ugledu, valja napomenuti da se „Alho da Graciosa” zahvaljujući povoljnom tlu i klimatskim uvjetima na otoku Graciosa uspješno uzgaja otkako je početkom 15. stojeća otok naseljen.

S obzirom na to da proizvođači za razmnožavanje odabiru najbolje primjerke, odnosno one u kojima se čuvaju glavna svojstva kao što su boja i veličina, češnjak s otoka Graciosa poboljšavao se iz generacije u generaciju.

Kad je otok naseljen, utvrđeno je da su režim padalina i plodno tlo pogodni za uzgoj voća i povrća. Češnjak koji su uzgajali otočani, uglavnom poljoprivrednici koji su se bavili uzgojem za vlastitu potrošnju, isticao se od ostalih usjeva.

Otok Graciosa oduvijek je poznat kao „Terra do Alho” (zemlja češnjaka), a češnjak je prikazan i na grbu župe São Mateu, jedne od najpoznatijih otočnih župa.

Zbog tih okolnosti „Alho da Graciosa” ima posebne kvalitete te se čak i nezgnječen odlikuje aromom srednje niskog intenziteta, kao i intenzivnim, vrlo ugodnim okusom i blagim naknadnim okusom, koji su posljedica sastava tla i klimatskih uvjeta na otoku, ali i brige proizvođača, koji tijekom godina nisu uvodili sorte iz drugih regija.

Iako je kao i ostale otoke u Azorima odlikuje umjerena oceanska klima, Graciosa ima najmanje padalina u arhipelagu, a najsušniji su mjeseci svibanj i kolovoz. Tomu je razlog njegova topografija, koja se odlikuje ravnicama na niskoj nadmorskoj visini, zaštićenima od jakog vjetra, ali s mnogo sunčeve svjetlosti.

Tla su otoka Graciosa tanka, standardna andična smeđa tla i regolitna tla nastala od bazaltnih stijena ili piroklastičnog materijala koji leži na plitkoj bazaltnoj stijeni.

Ta vulkanska tla blago kisele ili neutralne pH-vrijednosti bogata su mikronutrijentima kao što su cink i željezo, koji su ključni za razvoj mladih biljaka te stvaranje klorofila i fotosintezu. Takvo je tlo pogodno za uzgoj češnjaka i potiče stvaranje alicina, što doprinosi razvoju češnjaka i daje mu obilježja navedena u odjeljku 3.2.

Sadržaj alicina znatno varira zbog određenih okolišnih čimbenika, a visoka pH-vrijednost tla, velika količina sunca i mala količina padalina povećavaju njegovu koncentraciju u češnjaku (Eagling i Sterling, 2000.).

Prosječni sadržaj alicina u češnjaku varira između 1 800 mg/kg i 3 600 mg/kg, no analiza češnjaka „Alho da Graciosa” s pomoću tekućinske kromatografije visoke djelotvornosti pokazala je prosječni sadržaj alicina veći od 3 500 mg/kg.

Kad je riječ o uvjetima uzgoja, prosječna pH-vrijednost tla na otoku Graciosa iznosi 6,2, što zajedno s malom količinom padalina i osunčanošću zemljišta pogoduje stvaranju alicina, glavnog antimikrobnog sastojka češnjaka „Alho da Graciosa”.

Zbog njegovih kvaliteta posjetitelji otoka često traže kulinarske specijalitete koji su začinjeni češnjakom „Alho da Graciosa” ili se pripremaju od njega, kao što su poznati umak molhanga, koji se poslužuje sa svježom ribom, riblje jelo molho à pescador, tipična kobasica otoka Graciosa (linguiça da Graciosa) ili lupari na žaru (lapas grelhadas), što „Alho da Graciosa” čini visokocijenjenim proizvodom koji poznati kuhari upotrebljavaju zbog njegova prepoznatljivog okusa i arome, ali i zato što je zahvaljujući visokom sadržaju alicina dokazani konzervans.

„Alho da Graciosa” ispitan je kao inhibitor bakterije Listeria monocytogenes, patogenog mikroorganizma koji može preživjeti i rasti na rashlađenoj hrani pa ga je teško kontrolirati, te je utvrđeno da ima veći inhibitorni učinak od ostalih ružičastih češnjaka na tržištu (Voz do Campo, izdanje 224. i Pimentel, Paulo, Sveučilište na Azorima, 2008.).

I ispitivanja provedena na mljevenom mesu pokazala su da je „Alho da Graciosa” jasno usporio rast bakterije L. monocytogenes do trećeg dana hlađenja (Voz do Campo, izdanje 224. i Pimentel, Paulo, Sveučilište na Azorima, 2008.).

Kad je riječ o ugledu i prepoznatljivosti proizvoda „Alho da Graciosa”, valja spomenuti prvi festival „Alho da Graciosa”, organiziran 2019. na inicijativu Gospodarske komore Angra do Heroísmo i Poslovnog centra Graciosa, na kojem su se održale diskusije, kulinarske demonstracije, radionice i školske aktivnosti, restorani su nudili posebne jelovnike (od predjela do deserta) s hranom pripremljenom s češnjakom, organizirale su se vođene ture i prodavali regionalni proizvodi, a sve to radi popularizacije, oglašavanja i promicanja češnjaka „Alho da Graciosa”.

Tom su prigodom objavljeni brojni članci u glavnim regionalnim i nacionalnim novinama Público i Açoriano Oriental, u specijaliziranim časopisima kao što su Vida Rural, Voz do Campo, Agrotec i Agronegócios te drugim medijima, zahvaljujući čemu je znatno porasla vidljivost festivala, a pozornost se usmjerila i na kvalitete predstavljenog češnjaka „Alho da Graciosa”.

Neki od objavljenih članaka bili su „E viva o alho! O da Graciosa que é diferente e único” (Živio češnjak! Prepoznatljivi i jedinstveni češnjak otoka Graciosa) objavljen u novinama Público, „O Alho da Graciosa ainda vai dar que falar” („Alho da Graciosa” i dalje je tema razgovora) objavljen u časopisu Vida Rural i „O Alho da Graciosa, um composto natural com propriedades conservantes” („Alho da Graciosa”, prirodni sastojak sa svojstvima konzervansa) objavljen u časopisu Negócios do Campo.

Navedeni članak „E viva o alho! O da Graciosa que é diferente e único” iz novina Público sadržavao je sljedeći odlomak: „Otok Graciosa od pamtivijeka je poznat kao otok češnjaka, a pedesetih je godina 20. stoljeća uzgoj češnjaka postao još važniji, posebno za lokalna obiteljska gospodarstva (zajedno s lupinom, grahom i žitaricama). Češnjak se na ostale središnje otoke, tzv. ilhas de baixo, distribuirao brodom Fernão Magalhães, koji je u to doba povezivao te otoke. Međutim, sve se promijenilo nakon razornog potresa 1. siječnja 1980. kada je s otoka otišao velik dio stanovništva. Polja i proizvodnja napušteni su, a češnjak se gotovo prestao uzgajati.”

„Alho da Graciosa” odnedavno predstavlja azorske proizvode na prigodnoj poštanskoj marki koju je izdala portugalska pošta (CTT – Correios de Portugal S.A.) u čast četvrtog Nacionalnog dana gastronomije. Marka je predstavljena na proslavi Nacionalnog dana gastronomije, koju je organiziralo društvo Confraria Gastrónomos dos Açores (Gastronomsko društvo Azora) kao član saveza Federação Portuguesa das Confrarias Gastronómicas (Portugalski savez gastronomskih društava).

Češnjak „Alho da Graciosa” zbog svojih je obilježja vrlo cijenjen i vrijedan proizvod, tražen i izvan regionalnog tržišta. Naprotiv, može ga se pronaći i drugdje u Portugalu jer ga upotrebljavaju neki od vrhunskih kuhara u zemlji, koji najbolje znaju iskoristiti njegove kulinarske kvalitete bez rizika od pretjerivanja kad je riječ o mirisu ili aromi.

Upućivanje na objavu specifikacije

(članak 6. stavak 1. drugi podstavak ove Uredbe)

https://tradicional.dgadr.gov.pt/images/prod_imagens/horticolas/docs/CE_Alho_Graciosa_IGP.pdf

(1) SL L 343, 14.12.2012., str. 1.